CELEX: 32019D1905
Language: lt
Date: 1573171200000
Title: Tarybos sprendimas (ES) 2019/1905 2019 m. lapkričio 8 d. kuriuo Komisijos prašoma pateikti tyrimą apie Sąjungos galimybes atnaujinti galiojančius teisės aktus dėl augalų dauginamosios medžiagos gamybos ir pardavimo ir pasiūlymą, jei tikslinga atsižvelgiant į tyrimo rezultatus

14.11.2019   
               
               
                  LT
               
               
                  Europos Sąjungos oficialusis leidinys
               
               
                  L 293/105
               
            
         TARYBOS SPRENDIMAS (ES) 2019/1905
         2019 m. lapkričio 8 d.
         kuriuo Komisijos prašoma pateikti tyrimą apie Sąjungos galimybes atnaujinti galiojančius teisės aktus dėl augalų dauginamosios medžiagos gamybos ir pardavimo ir pasiūlymą, jei tikslinga atsižvelgiant į tyrimo rezultatus
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 241 straipsnį,
         kadangi:
         
                     (1)
                  
                  
                     2013 m. gegužės 6 d. Komisija Europos Parlamentui ir Tarybai pateikė pasiūlymą dėl reglamento dėl augalų dauginamosios medžiagos auginimo ir tiekimo rinkai. Pasiūlymu siekta konsoliduoti ir atnaujinti galiojančius teisės aktus, kad būtų atsižvelgta į keletą susirūpinimą keliančių sričių, tokias kaip: galiojančių teisės aktų sudėtingumas, nelankstumas ir fragmentacija; jų nesuderintas įgyvendinimas valstybėse narėse, dėl kurio kyla kliūčių visiems veiklos vykdytojams sudaryti vienodas veiklos sąlygas; poreikis juos geriau suderinti su kitais teisės aktais, susijusiais su sektoriumi, ir užtikrinti didesnį jų nuoseklumą su kitomis politikos sritimis; tai, kad galima sumažinti išlaidas ir padidinti veiksmingumą; poreikis prisitaikyti prie augalų selekcijos technikos pažangos ir prie europinės ir pasaulinės augalų dauginamosios medžiagos rinkos raidos; bei žemės ūkio biologinės įvairovės ir augalų genetinių išteklių išsaugojimas;
                  
               
                     (2)
                  
                  
                     2014 m. kovo 11 d. Europos Parlamentas atmetė Komisijos pasiūlymą ir paragino Komisiją pasiūlymą atsiimti ir pateikti naują (1). 2014 m. birželio 16 d. Taryba išreiškė bendrą pritarimą pirmininkaujančios valstybės narės ataskaitai, kurioje pateiktos gairės dėl galimos Komisijos pasiūlymo peržiūros. Komisija savo 2015 m. darbo programoje pasiūlymą atsiėmė, o naujo pasiūlymo nepateikė;
                  
               
                     (3)
                  
                  
                     Taryba mano, kad susirūpinimą keliantys klausimai, kuriuos Komisija siekė išspręsti savo 2013 m. pasiūlymu, tebėra aktualūs ir kad būtina atlikti tyrimą siekiant įvertinti galimybes atnaujinti galiojančią teisės aktų sistemą, atsižvelgiant į 2016 m. balandžio 13 d. Tarpinstitucinį susitarimą dėl geresnės teisėkūros (2), visų pirma į jo 10 dalį dėl Sutarties dėl Europos Sąjungos veikimo 225 ir 241 straipsnių taikymo,
                  
               PRIĖMĖ ŠĮ SPRENDIMĄ:
         
            1 straipsnis
            Taryba prašo Komisijos ne vėliau kaip 2020 m. gruodžio 31 d. pateikti tyrimą apie Sąjungos galimybes atnaujinti galiojančius teisės aktus dėl augalų dauginamosios medžiagos gamybos ir pardavimo.
         
         
            2 straipsnis
            
               1.   Taryba prašo Komisijos pateikti pasiūlymą, jei tikslinga atsižvelgiant į tyrimo rezultatus, arba, priešingu atveju, informuoti Tarybą apie alternatyvias priemones, kurių reikia siekiant vykdyti tolesnę su tyrimu susijusią veiklą.
            
            
               2.   Vadovaudamasi įprasta praktika, Taryba prašo Komisijos užtikrinti, kad pasiūlymas būtų pateiktas kartu su poveikio vertinimu.
            
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2019 m. lapkričio 8 d.
            
               
                  Tarybos vardu
               
               
                  Pirmininkė
               
               L. ANDERSSON
            
         
         
            (1)  2014 m. kovo 11 d. Europos Parlamento teisėkūros rezoliucija (OL C 378, 2017 11 9, p. 303).
         
            (2)  OL L 123, 2016 5 12, p. 1.